text: [{"text_idx": "#000001", "text": "Isalikway ang ginaduso nga \u201ckudeta sa palasyo\u201d sa mga panatiko ni Duterte"}, {"text_idx": "#000002", "text": "Ginaawhag sa Partido Komunista ng Pilipinas (PKP) ang katawhang Pilipino nga isalikway ang kampanya sa mga panatiko ni Duterte aron ipanawagan ang usa ka \u201cpalace coup\u201d (pagbulag sa sistema sa gubyerno ug pag-angkon sa tanang gahum) aron tukuron ang usa ka teroristang hunta sa pagpanguna ni Duterte ug pagratsada sa usa ka bag-ong konstitusyon nga maghawan sa dalan sa pagpabilin sa pasistang rehimen ni Duterte."}, {"text_idx": "#000003", "text": "Aron libugon ang katawhan, \u201crebolusyonaryong gubyerno\u201d kuno ang pasistang adyenda sa maong mga panatiko nga nagtawag sa ilang kaugalingon isip \u201cMayor Rodrigo Roa Duterte National Executive Coordinating Committee.\u201d Walay unsa mang kinaiyang rebolusyonaryo ang pagpabilin kang Duterte sa gahum. Ginagamit nila ang karaang taktika nga desperadong gigamit ni Duterte para linglahon ang katawhan aron tagbawon ang kaugalingong interes sa mga kurap ug pasistang nagharing hut-ong."}, {"text_idx": "#000004", "text": "Ginasubli sa ilang retoriko ang lenggwahe ni Marcos nga \u201cdemokratikong rebolusyon gikan sa sentro\u201d ug ang \u201cnasudnong sosyalismo\u201d ni Hitler. Walay hinungdan ang ilang paggamit sa lenggwahe sa kausaban aron tabunan ang tinuod nilang laraw nga ipabilin ang madaugdaugon ug mapahimuslanong sistema ilalum sa talamayon nga tirano."}, {"text_idx": "#000005", "text": "Ginabaligya karon sa mga maka-Duterteng panatiko ang ginatawag nga \u201crebolusyonaryong gubyerno\u201d aron ikundisyon ang hunahuna sa katawhan ug ipadawat kanila ang posibleng ekstra-konstitusyunal nga mga maniobra sa nagharing pundok ni Duterte aron ipabilin ang kaugalingon sa gahum. Gusto nilang unhan ang posibleng konstitusyunal nga pagpuli ni Bise Presidente Leni Robredo isip presidente sa kasong mamatay o permanenteng mabaldado si Duterte ayha mag-Mayo 2022 o mapalagpot pinaagi sa malukpanong pag-alsa sa katawhan."}, {"text_idx": "#000006", "text": "Kabahin ug nagsilbi sila sa pangkinatibuk-ang iskema ni Duterte nga magtukod og usa ka pasistang diktadurya pinaagi sa pagpanglimbong sa eleksyon 2022 aron ipalingkod sa pusisyon ang iyang gipiling sumusunod; o pag-usab sa konstitusyon aron tangtangon ang kinutuban sa termino o hatagan siya sa walay kinutubang gahum sa panahon sa transisyon; o paglunsad og \u201cpalace coup\u201d sa dagway sa dayag nga deklarasyon sa balaod militar."}, {"text_idx": "#000007", "text": "Siguradong mapakyas ang mga iskema ni Duterte atubangan sa nagkakusog nga pagsukol sa katawhan ug panawagan aron tapuson na ang kurapsyon, pagtraydor, terorismo ug pagpanglingla sa rehimen ilabina atubangan sa kainutilan niini ug sa iyang palpak nga pag-atubang sa pandemyang Covid-19."}]